වෙසක් සතිය තුළ දඹුල්ල, සීගිරිය, අනුරාධපුරය, පොළොන්නරුව ආදී ප්‍රදේශ කරා ඇදී එන පිරිස වෙත හොර රහසේ අලෙවි කිරීමට කසිප්පු නිෂ්පාදනය කරමින් සිටි බවට සැක කරන දඹුල්ල හතරඇළ ප්‍රදේශයේ මහා පරිමාණ නීතිවිරෝධී මත්පැන් ස්කාගාරයක් වැටලීය.මධ්‍යම දිසා දූෂණ මර්දන ඒකකය කළ මෙම වැටලීමේදී ගෝඩා බෝතල් 1646ක් සමඟ සැකකරුවන් දෙදෙනකු පෙරේදා (10) අත්අඩංගුවට ගෙන තිබේ.මෙහිදී ගෝඩා බැරැල් අටක්, තඹ දගර තොගයක්, ගෑස් ලිප් දෙකක්, රබර් බට තොගයක් ඇතුළු කසිප්පු පෙරීමට යොදාගනු ලබන උපකරණ තොගයක්ද පොලිසිය මගින් අත්අඩංගුවට ගෙන තිබේ.දඹුල්ල හතරඇළ ප්‍රදේශයේ වෙල්යායක් ආසන්නයේ මෙම කසිප්පු ස්කාගාරය කලක් තිස්සේ සිට පවත්වාගෙන ගොස් ඇති බවට අනාවරණය වේ.වෙසක් දිනවලදී මත්පැන් අලෙවිහල් වසාතැබීම හේතුවෙන් අධික මිල ගණන්වලට අලෙවි කිරීම සඳහා මෙම නීතිවිරෝධී මත්පැන්හල පවත්වාගෙන ගොස් තිබේ.මධ්‍යම පළාත භාර ජ්‍යෙෂ්ඨ නියෝජ්‍ය පොලිස්පති නිහාල් සමරකෝන් යන මහත්වරුන්ගේ උපදෙස් මත මධ්‍යම දිසා දූෂණ මර්දන ඒකකයේ ස්ථානාධිපති පොලිස් පරීක්‍ෂක රංජන බණ්ඩාර මහතාගේ මෙහෙයවීමෙන් උප පොලිස් පරීක්‍ෂක ප්‍රභාත් බණ්ඩාර, කාන්තා උප පොලිස් පරීක්ෂක ඉන්ද්‍රාණි, පොලිස් සැරයන්වරුන් වන ගාමිණී (24852), තෙන්නකෝන් (29142), සුනිල් (54405), කෝට්ටේගොඩ (29005), සෙනරත් (16242) යන නිලධාරී පිරිසක් මෙම වැටලීම සිදු කළහ..